ߝߏߟߏ߲ߣߍ߲߬ߜߍ߫ ߡߊ߲߬ߛߊ߬ߟߊ

ߝߏߟߏ߲ߣߍ߲߬ߜߍ߫ ߕߘߍ߬ ߦߋ߫ ߖߡߊ߬ߣߊ ߘߏ߫ ߟߋ߬ ߘߌ߫ ߡߍ߲ ߞߊ߬ ߥߊ߯ߕߌߖߊ߲߫ ߞߍ߫ ߢߊߛߎߡߊ ߘߐ߫ ߞߙߏ߬ߡߊ ߟߎ߬ ߟߊ߫ ߡߊ߲߬ߛߊ߬ߦߊ ߞߣߐߡߊ߬. ߊ߬ߟߎ߬ ߟߊ߫ ߖߡߊ߬ߣߊ ߕߘߍ߬ ߦߋ߫ ߖߡߊ߬ߣߊ߬ ߡߊߣߍ߯ߡߊߣߍ߲ߓߊ߫ ߟߋ߬ ߘߌ߫߸ ߡߍ߲ ߕߘߍ߬ ߦߋ߫ ߡߊߜߍ߲߫ ߠߴߊ߬ ߞߎ߲߭ ߓߍ߯ ߟߊߘߍ߬ߣߍ߲ ߠߊ߫ ߞߐߘߍ߫. ߊ߬ߟߎ߬ ߕߏ߫ ߘߊ߫ ߢߊߛߎߡߊ ߏ߬ ߟߋ ߕߍߡߊ߬ ߸ ߏ߬ ߟߋ ߓߍ߲߬ ߘߊ߫ ߡߏߙߌߘߋ߲߫ ߝߌ߬ߟߊ߬ ߟߎ߫ ߟߊ߫ ߝߎ߲ߘߌ ߡߊ߬ ߞߵߊ߬ߟߎ߫ ߡߊߜߍ߲߫߸ ߒ߬ߓߊ߬ ߏ߬ ߟߋ ߞߋߟߋ߲߫ ߞߊ߬ ߝߏߟߏ߲ߣߍ߲߬ߜߍ߫ ߡߊ߲߬ߛߊ߬ߦߊ ߦߟߍ߬ߡߊ߲߫ ߊ߬ ߢߊߖߎ߮ ߡߊ߬. 
ߡߊ߲߬ߛߊ߬ߓߏ߲
ߞߙߏ߬ߡߊ߬ ߡߊ߲ߛߊߓߏ߲
ߖߡߊ߬ߣߊ ߣߌ߲߬ ߡߊ߲߬ߛߊ ߕߘߍ߬ ߦߋ߫ ߞߙߏ߬ߡߊ ߟߎ߫ ߟߋ߬ ߘߌ߫ ߡߍ߲ ߠߎ߬ ߕߐ߯ ߓߘߍ ߡߴߊ߲ ߓߟߏߟߊߛߐ߬ߘߐ߲߬. ߞߙߏ߬ߡߊ߬ ߡߊ߲ߛߊ ߡߍ߲ ߕߊ߬ߡߌ߲߬ ߘߊ߫߸ ߊ߲ ߡߴߏ߬ ߟߎ߫ ߦߙߌߞߊ߫ ߝߣߊ߫ ߟߐ߲߫. ߊ߬ ߞߏ߬ߣߌ߲ ߟߐ߲ߣߍ߲߫ ߦߋ߫ ߞߏ߫ ߊ߬ߟߎ߬ ߟߊ߫ ߡߊ߲߬ߛߊ ߟߎ߬ ߟߊ߫ ߡߊ߲߬ߛߦߊ߬ ߕߐ߮ ߕߘߍ߬ ߜߊ߰ ߟߋ߬ ߘߌ߫. 

ߝߏߟߏ߲ߣߍ߲߬ߜߍ߫ ߡߊ߲߬ߛߊ߬ߟߊ ߕߘߍ߬ ߦߋ߫ ߛߏ߫ ߗߍ߬ߡߍ߫ ߛߓߊ߬ ߣߌ߫ ߞߐ߫ ߟߎ߫ ߟߋ߬ ߘߌ߫ ߥߊ߯ߕߌ ߏ߬ ߟߊ߫߸ ߡߍ߲ ߠߎ߬ ߛߌ߰ߣߍ߲߫ ߕߍ߫ ߞߏ߫ ߜߘߍ߫ ߡߊ߬ ߛߍ߬ߣߍ ߣߌ߫ ߡߐ߲ߠߌ߲ ߣߌ߫ ߘߏ߲߬ߛߏ߬ߦߊ ߟߎ߬ ߞߐ߫. 

ߊ߬ߟߎ߫ ߕߘߍ߬ ߦߋ߫ ߞߍ߬ߟߍ ߓߋ߬ ߟߊ߫ ߛߌ߰ߢߐ߲߰ ߞߊߝߏ ߘߏ߫ ߟߎ߬ ߞߊ߲߬ ߞߍ߬ߣߍ߲: ߣߊߟߌ߬ߡߎ߲߫ ߡߛߏ߬ߘߎ߰ ߣߌ߫ ߥߙߏ߬ߘߎ߰ ߣߌ߫ ߥߊߛߏߟߏ߲߫ ߠߎ߫ ߘߌ߫߸ ߊ߬ ߣߌ߫ ߡߊ߬ߥߎ߬ ߣߌ߫ ߏ߬ߖߣߍ߬ ߣߴߊ߬ߟߎ߫ ߢߐ߲߰ߘߐ߫ ߟߎ߫; ߊ߬ߟߎ߫ ߕߘߍ߬ ߦߋ߫ ߛߌߦߊ ߢߌ߲߬ ߠߎ߫ ߝߣߊ߫ ߞߐ߲ߛߐ߲ߧߊ߫ ߟߊ߫ ߝߣߊ߫, ߜߙߍ߬ߛߍ߸ ߡߊߣߐ߸ ߕߎߙߊ߸ ߕߐߡߊ߸ ߞߌ߬ߛߌ߸ ߊ߬ ߣߌ߫ ߘߏ߫ ߜߘߍ߫ ߟߎ߫.

 ߞߎߓߋߘߊ 
ߝߏߣߏ߲ߣߍ߲߬ߜߍ߫ ߞߎߓߋߘߊ߫ ߝߟߐ ߕߘߍ߬ ߦߋ߫ ߜߟߋߓߊ߲߫ ߠߋ߬ ߘߌ߫߸ ߜߊ߰ߟߊ߬ ߓߊ ߣߎߡߊ߲߫ ߓߟߏ ߝߍ߬ ߏ߬ ߟߏ߲ ߞߊ߬ߠߊ߫. 

ߖߌ߲߭ ߘߏ߲߬ߣߍ߲߫ ߕߘߍ߬ ߦߴߊ߬ ߡߊ߬ ߡߍ߲ ߞߊߓߋ ߖߊ߰ߡߊ߲߫ ߕߘߍ߬ ߦߋ߫ ߞߏߛߓߍ߫. ߖߎ߬ߟߊ ߟߎ߬ ߕߘߍ߬ ߦߋ߫ ߣߊ߬ ߟߊ߫ ߞߎߓߋߘߊ ߟߊ߫ ߦߋ߲߬ ߛߐ߲߬ ߞߐ߬ߘߎ߮ ߣߌ߫ ߥߙߏ߬ߘߎ߮ ߟߎ߬ ߕߍߕߊ߯ߡߊ ߟߎ߬ ߟߊ߫ ߞߐ߱ ߣߌ߫ ߥߙߏ߬ ߖߎߟߦߊ ߟߎ߬ ߟߊ߫. 

ߜߟߋߓߊ߲߫ ߕߘߍ߬ ߦߋ߫ ߝߙߎ߫ ߟߊ߫ ߟߵߏ߬ ߕߎ߬ߡߊ ߟߊ߫ ߦߏ߫ ߟߞߌߛߍ ߘߏ߲߬ߣߍ߲߫ ߞߎߘߊ ߓߊ߯ ߞߍ߫ ߜߏ߲߬ߞߊ߲ ߞߣߐ߫. 

ߛߌ߬ߟߡߊ߬ ߞߟߍ ߡߍ߲ ߞߊ߬ ߝߏߟߏ߲ߣߍ߲߬ߜߍ߫ ߕߋ߬߸ ߏ߬ ߛߋߣߍ߲ ߞߊ߬ߝߏ ߟߊ߫ ߞߵߊ߬ ߡߐ߰ߘߐ߬ߜߍ ߛߌߦߊߡߊ߲߫ ߠߎ߫ ߝߊ߰߸ ߏ߬ ߟߎ߬ ߘߏ߫ ߟߎ߫ ߥߊ߫ ߛߏ߫ ߞߎߘߊ ߘߏ߫ ߕߍ߰ ߓߊ ߞߌߣߌ߲߫ ߓߟߏ ߟߊ߫ ߞߊ߬ ߦߋ߲߬ ߕߐ߯ߟߊ߫ ߛߏ߫ ߞߘߐ ߕߐ߮ ߟߊ߫ ߞߏ߫ ߜߟߋߓߊ߲߫߸ ߦߋ߲߬ ߦߋ߫ ߜߋ߲ߞߐ߰ߖߌ߬ߘߊ ߡߊ߬ߙߊ ߟߋ߬ ߕߊ߲߫. 

 ߘߌ߯ߣߊ 
ߝߏߟߏ߲ߣߍ߲߬ߜߍ߫ ߞߙߏ߬ߡߊ߬ ߡߊ߲߬ߛߊ߬ߟߊ ߟߎ߬ ߟߊ߫ ߣߊߡߎ߲ ߕߘߍ߬ ߦߋ߫ ߡߊ߲߬ߘߋ߲߬ ߘߌ߯ߣߊ ߟߋ߬ ߘߌ߫ ߥߟߊ߫ ߝߘߊ߬ߝߌ߲߬ߠߊ߫ ߘߌ߯ߣߊ߫ ߞߘߐߓߊ ߡߍ߲ ߓߌ߲ߓߌ߲ߣߍ߲߫ ߦߋ߫ ߓߋ߲ߓߊ߫ ߛߟߐߡߌ߲߫ ߓߊߕߏ ߡߊ߬.

ߖߏ߬ ߓߟߋߓߟߋ ߘߏ߫ ߕߘߍ߬ ߦߴߊ߬ߟߎ߫ ߓߟߏ߫ ߞߏ߫ ߣߊ߬ߡߊ߸ ߣߊ߬ߡߊ ߕߘߍ߬ ߦߋ߫ ߛߐ߫ ߟߊ߫ ߥߟߎ߬ ߓߟߋߓߟߋ ߟߋ߬ ߟߊ߫ ߞߊߙߏ ߓߍ߯ ߊ߬ߙߊ߬ߓߊ߬ ߟߊ߬ߓߊ߲ ߠߊ߫ ߛߐ߲߬ ߞߘߊߎ߫. ߏ߬ ߕߘߍ߬ ߦߋ߫ ߝߌ߬ߙߌ߲ߞߐ߲߬ߞߐ߲ ߘߏ߫ ߟߋ߬ ߖߌ߬ߦߊ߬ߘߐ ߘߌ߫ ߞߏ߫ ߜߊ߬ߥߘߊ, ߏ߬ ߛߐߓߊ߮ ߟߎ߬ ߕߘߍ߬ ߦߋ߫ ߞߍ߫ ߟߊ߫ ߞߏߟߊߕߍ ߟߎ߬ ߟߋ߬ ߘߌ߫ ߡߍ߲ ߠߎ߬ ߕߘߍ߬ ߦߋ߫ ߞߟߌ߫ ߟߊ߫ ߞߏ߫ ߣߡߊ߬ ߖߋߟߌߡߊ߲ ߠߎ߬.

ߕߏ߬ߙߏ ߟߋ߬ ߕߘߍ߬ ߦߋ߫ ߟߌ߬ߤߙߐ߬ߡߊ߬ ߦߙߌ ߘߌ߫ ߓߊߏ߬ ߘߋ߲ ߦߋ߫ ߞߍ߫ ߟߴߏ߬ ߟߊ߫ ߛߐ߲߬ ߞߘߊߎ߫߸ ߊ߬ߟߋ ߟߋ߬ ߕߘߍ߬ ߦߋ߫ ߖߘߌ ߡߊ߰ߙߌ ߘߌ߫.

ߊ߬ߟߎ߬ ߟߊ߫ ߓߏߟߌ ߏ߬ ߟߎ߬ ߓߊߦߟߍ߬ߡߊ߲߬ߣߍ߲߫ ߦߴߊ߬ߟߎ߫ ߟߊ߫ ߥߙߎߣߍ ߟߎ߬ ߣߴߊ߬ߟߎ߫ ߟߊ߫ ߞߊ߬ߙߊ߲߬ߘߋ߲ (ߜߙߍ߬ߛߍ߸ ߡߊߣߐ߸ ߞߌ߬ߛߌ߸ ߕߐ߯ߡߊ…) ߠߎ߬ ߓߟߏ߫. 

 ߛߌ߬ߟߡߊ߬ ߟߏ߲ߟߊ߲ ߠߎ߬ ߟߊߖߌ߬ߦߊ 
ߜߊ߰ ߕߏ߫ ߘߊ߫ ߡߌ߬ߙߌ߲߬ ߛߎ߮ ߏ߬ ߟߋ ߕߍߡߊ߬߸ ߏ߬ ߓߍ߲߬ ߘߊ߫ ߡߏߙߌߘߋ߲߫ ߝߌ߬ߟߊ߬ (ߎߛߎߡߊߣߌ߲߬ ߣߌ߫ ߡߏߙߌߥߎߟߋ߲߫) ߟߎ߫ ߖߌ߰ߕߍ߰ߡߍ߬ߣߍ߲߬ߕߐ ߣߊ߭ ߡߊ߬ ߞߊ߬ ߓߐ߫ ߛߋ߬ߘߎ߰ ߊ߬ߟߎ߫ ߝߊ߬ (ߓߙߎ߬ߟߊߦߌ߫) ߟߊ߫ ߛߊ߬ߦߊ ߞߐ߫߸ ߏ߬ ߟߎ߫ ߞߊ߬ ߕߏ߲ ߖߌ߰ ߊ߬ ߞߊ߲߬߸ ߜߊ߬ ߝߣߊ߫ ߞߵߏ߬ ߟߎ߬ ߟߊߖߌ߬ߦߊ߬ ߓߏ߲߬ߧߊ ߣߌ߫ ߜߟߌߦߊ ߘߐ߫, ߏ߬ ߞߍ߫ ߘߊ߫ ߁߈߀߀ ߠߋ߬ ߟߊ߫. 

߁߈߀߂ ߟߊ߫߸ ߎߛߎߡߊߣߌ߲߬ ߣߴߊ߬ ߘߐ߯ߞߍ߫ ߟߎ߫ ߞߊ߬ ߛߌ߰ ߦߌ߬ߟߊ߬ ߢߌߣߌ߲ ߞߍ߫ ߡߊ߲߬ߛߊ ߟߊ߫߸ ߏ߬ ߞߵߊ߬ߟߎ߫ ߟߐ߬ ߊ߬ߟߎ߫ ߢߣߊ߫ ߦߙߐ߫ ߢߌߣߌ߲߫ ߠߊ߫ ߖߡߊ߬ߣߊ ߞߣߐ߫߸ ߊ߬ߟߎ߫ ߞߵߊ߬ߟߎ߫ ߢߣߊ߫ ߦߙߐ ߡߍ߲ ߦߴߏ߬ ߘߐ߫߸ ߦߋ߲߬ ߝߏ߬ߣߊ߲ ߕߘߍ߬ ߦߋ߫ ߞߊߡߋߙߋ߲߫ ߞߍ߲ߘߍ߫ ߞߎ߲߬ߞߏߟߏ߲ ߕߟߋ߬ ߞߋ߬ߟߋ߲߬ ߕߊ߯ߡߊ ߟߋ߬ ߘߌ߫ (ߞߎߘߍ߫ ߅߀ ߖߊ߬ߕߋ߬). 

ߏ߬ ߟߋ ߞߍ߫ ߘߊ߫ ߛߏ ߏ߬ ߜߍ߲߭ ߕߍ߰ ߘߌ߫ ߁߈߀߂ ߏ߬ ߟߊ߫߸ ߞߵߊ߬ ߕߐ߯ߟߊ߫ ߞߏ߫ ߡߊ߬ߘߌ߬ߣߊ߫. ߊ߬ߟߎ߫ ߞߊ߬ ߛߊ߲߬ ߦߙߌߞߊ ߞߍ߫ ߖߐ߮ ߘߝߊߣߍ߲ ߕߍߡߊ߬ ߦߋ߲߬߸ ߞߊ߬ߙߊ߲߬ߘߋ߲ ߠߎ߬ ߦߋ߫ ߣߊ߬ ߟߴߊ߬ߟߎ߫ ߡߊ߬ ߞߊ߬ߙߊ߲߬ ߞߊ߲ ߡߊ߬ ߞߊ߬ ߓߐ߫ ߛߟߋߞߋ ߓߍ߯ ߟߊ߫. 

ߡߏߙߌߥߎߟߋ߲߫ ߡߍ߲ ߕߘߍ߬ ߦߋ߫ ߟߞߊ߬ߙߊ߲߬ߠߌ߲ ߠߊ߫߸ ߏ߬ ߟߊ߫ ߖߊ߬ߡߊ ߝߟߐߣߍ߲ ߛߌߦߊߦߊ߫ ߟߊ߫߸ ߊ߬ ߞߊ߬ ߞߙߏ߬ߡߊ ߟߎ߬ ߞߟߍ߬ߞߏ ߡߙߌߦߊ ߕߊ߬ ߞߊ߬ ߥߊ߫ ߏ߬ ߟߴߊ߬ ߞߘߐ߬ߞߍ߫ ߎߛߎߡߊߣߌ߲߬ ߛߌ߬ߛߋ ߟߊ߫: ߞߴߊ߬ ߦߴߊ߬ ߝߍ߬ ߞߊ߬ ߖߤߊ߬ߘߌ߬ ߞߟߍ ߟߊߥߟߌ߬ ߞߙߏ߬ߡߊ ߟߎ߬ ߞߊ߲ߡߊ߬ ߞߵߊ߬ߟߎ߫ ߟߊߘߏ߲߬ ߛߌ߬ߟߡߊ߬ߦߊ ߘߐ߫߸ ߏ߬ ߣߵߏ߬ ߘߐߜߏߦߊ߫ ߟߊ߸ ߊ߬ ߞߊ߬ ߛߏ߫ ߞߎߘߊ߫ ߕߍ߰ ߞߏ ߡߙߌߦߊ ߦߌ߬ߘߊ߫ ߏ߬ ߟߊ߫߸ ߛߏ߫ ߞߎߘߊ ߏ߬ ߟߋ ߞߍ߫ ߘߊ߫ ߡߊ߬ߘߌ߬ߣߊ߫ ߞߎߘߊ߫ ߘߌ߫.
 ߛߌ߬ߛߋ߬ ߡߊ߲ߛߊߓߏ߲  
 ߡߊ߬ߘߌ߬ߣߊ߫ ߞߎߘߊ߫ ߜߍ߲߭ ߕߍ߰ߣߍ߲ ߁߈߀߉ ߟߊ߫߸ ߊ߬ ߞߊ߬ ߖߌ߲߭ ߟߐ߬ߞߏ ߡߙߌߦߊ ߕߊ߬ ߞߵߏ߬ ߦߌ߬ߘߊ߬ ߊ߬ ߞߘߐ߬ߞߍ߫ ߣߌ߫ ߜߊ߰ ߟߊ߫߸ ߊ߬ ߘߍ߬ߡߍ߲߬ ߘߊ߫ ߖߌ߲߬ ߞߴߏ߬ ߝߣߊ߫ ߡߊ߬ ߡߍ߲ ߞߍ߫߸ ߊ߬ ߞߵߊ߬ ߟߊ߫ ߞߊ߬ߙߊ߲߬ߠߊ߬ߘߋ߲ ߠߎ߬ ߦߟߍ߬ߡߊ߲߫ ߞߵߊ߬ߟߎ߫ ߞߴߊ߬ ߟߊ߫ ߛߏ߬ߝߊ ߟߎ߬ ߘߌ߫. ߊ߬ ߞߊ߬ ߡߌ߬ߛߙߌ߫ ߗߋ߲߰ߓߊ߫ ߟߐ߬ ߦߋ߲߬ ߞߊ߬ ߞߟߌߟߌ ߞߍ߫ ߡߌ߬ߛߙߌ߬ ߘߟߊߞߊ ߡߊ߬ ߁߈߁߆ ߟߊ߫: ߖߊ߬ߡߊ ߟߊߞߎ߲ߣߍ߲߸ ߊ߬ ߞߊ߬ ߓߋߟߋ߲ߠߊ߫ ߡߊߛߌߟߊ߲ߣߍ߲ߓߊ߫ ߘߐߞߊ߬ߙߊ߲߫ ߞߊ߬ ߓߊ߲߫ ߞߵߏ߬ ߟߊߓߊ߲߫ ߣߊ߬ߓߊ߮ ߏ߬ ߟߎ߬ ߛߊ߲ߞߎ߲ ߡߊ߬ ߡߌ߬ߛߙߌ߬ ߞߙߊ ߟߊ߫. 

߁߈߁߈ ߠߊ߫߸ ߊ߬ ߞߊ߬ ߝߏߟߏ߲ߣߍ߲߬ߜߍ߫ ߞߟߍ߬ ߞߵߊ߬ ߕߏ߲ߓߏ߲߫߸ ߞߵߊ߬ ߖߘߍ߬ ߞߍ߫ ߡߊ߲߬ߛߊ ߣߌ߫ ߟߊ߲߬ߔߊ߯ߛߌ ߟߎ߬ ߘߌ߫ ߞߊ߬ ߟߊ߲߬ߔߊ߯ߛߌ ߟߎ߬ ߞߍ߫ ߛߌ߰ߒߝߍ߭ ߟߎ߬ ߘߌ߫߸ ߞߵߏ߬ ߟߎ߬ ߟߊ߫ ߣߊߡߎ߲߫ ߞߘߐ ߟߊߓߋ߬ ߞߊ߬ ߛߌ߬ߟߡߊ߬ߦߊ ߜߊ߲ߜߊ߲߫ ߊ߬ ߣߐ߭ ߘߐ߫߸ ߞߵߊ߬ߟߎ߫ ߝߙߋ߬ ߓߟߏߡߐ߮ ߘߌ߫ ߞߊ߬ ߓߊ߲߫ ߞߵߊ߬ߟߎ߫ ߟߊߝߋߝߋ߫.

 ߡߊ߲߬ߛߊ ߟߎ߬  
ߡߏߙߌߥߎߟߋ߲߫ ߛߌ߬ߛߋ߫ (߁߈߁߆-߁߈߃߀): ߊ߬ ߓߊ߲ߣߍ߲ ߊ߬ ߖߋ߬ߕߌ߮ ߟߎ߬ ߞߟߍ߬ ߟߊ߫ ߞߊ߬ ߞߍ߫ ߡߊ߲߬ߛߊ ߘߌ߫߸ ߊ߬ ߞߊ߬ ߞߟߊߓߍ߲߫ ߛߌߦߊߡߊ߲߫ ߠߎ߫ ߞߍ߫ ߏ߬ ߞߐ ߘߐ߫. ߊ߬ ߞߊ߬ ߟߏߛߏ߬ ߞߟߍ߬߸ ߞߊ߬ ߏ߬ߖߘߍ߫ ߞߟߍ߬߸ ߞߊ߬ ߡߊ߬ߥߎ߫ ߞߟߍ߬߸ ߞߊ߬ ߥߙߏ߬ߘߎ߯ ߞߟߍ߬߸ ߊ߬ ߣߌ߫ ߦߙߐ߫ ߛߌߦߊߡߊ߲߫ ߜߘߍ߫ ߟߎ߫. ߒ߬ߓߊ߬ ߒ߬ߓߊ߬ ߡߏߙߌߥߎߟߋ߲߫ ߞߍ ߞߊ߬ ߞߙߎ߬ߞߘߐ߫ ߞߟߍ߬ ߛߊ߫߸ ߊ߬ ߞߎ߲߭ ߕߏ߫ ߘߴߏ߬ ߟߋ ߘߐ߫ ߁߈߃߀ ߟߊ߫.ߊ߬ ߛߊ߬ߣߍ߲߸ ߊ߬ ߘߋ߲ߞߍ߫  ߛߙߋ߫ ߓߙߎ߬ߟߊߦߌ߫ ߛߌ߰ ߘߴߊ߬ ߣߐ߭ ߘߐ߫.

ߛߙߋ߫ ߓߙߎߟߊߦߌ ߛߌ߬ߛߋ߫ (߁߈߃߀-߁߈߄߅): ߊ߬ߟߋ ߟߋ߬ ߟߊߛߌ߰ ߘߴߊ߬ ߝߊ߬ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫ ߏ߬ ߟߊ߫ ߛߊ߬ߦߊ ߞߐ ߘߐ߫߸ ߊ߬ ߞߵߊ߬ ߟߊ߫ ߡߊ߲߬ߛߊ߬ߟߊ ߟߊߥߙߊ߬ ߞߊ߬ ߞߘߏߥߊߙߌ߫ ߕߟߋ߬ߓߋ-ߥߙߏ߬ߘߎ߮ (ߟߏ߱ߛߏ߬ «ߟߜ߭ߏߛߏ߬» ߁߈߃߂) ߣߌ߫ ߕߐ߬ߙߐ߲߬ ߣߌ߫ ߝߏߟߏ߲ߣߍ߲߬ߜߍ߫ ߟߊߡߌߣߌ߲ ߖߡߊߣߊ ߡߌߛߍ߲ ߠߎ߬ ߡߙߊ߬ ߟߊ߫߸ ߊ߬ߟߋ ߟߋ߬ ߞߊ߬ ߒߝߊ߬ ߞߊ߬ߓߊ߫ «ߝ߭ߊ߬-ߞߊߓߊ߬» ߡߌ߬ߘߊ߬ ߣߊߥߟߏ߫ ߞߍ߬ߟߍ ߝߍ߬ (߁߈߃߃) ߟߊ߫߸ ߊ߬ ߞߊ߬ ߓߋߟߊ߫-ߝߙߊߠߊ߫ ߞߟߍ߬ ߛߋ߲߬ߧߊ߫ ߝߟߐ ߘߐ߫ ߁߈߃߄ ߠߊ߫. ߊ߬ߟߎ߫ ߕߘߍ߬ ߦߴߏ߬ ߟߎ߫ ߡߍ߲ ߠߎ߬ ߘߐߓߌߘߌ߲߫ ߠߊ߫ ߞߍ߬ߣߍ ߦߏ߫ ߟߋ߬ߡߎ߬ߣߎ߲߬ߓߊ߬ ߝߏߙߏ߲߫߸ ߞߵߊ߬ߟߎ߬ ߟߊ߫ ߓߌߦߊ߲ ߠߎ߬ ߣߴߊ߬ߟߎ߫ ߘߋ߲ ߠߎ߬ ߣߴߊ߬ߟߎ߫ ߟߊ߫ ߡߐ߱ ߟߎ߬ ߡߙߊ߬ ߞߍ߬ߣߍ ߞߎߘߊߌ߫.  ߊ߬ߟߋ ߟߋ߬ ߞߵߊ߬ߟߎ߫ ߟߊ߫ ߡߊ߲߬ߛߊ߬ߟߊ ߟߊߥߙߊ߬ ߞߵߊ߬ ߟߊߛߋ߫ ߞߊߦߌߙߊߥߊ߯ߣߍ߲߫ ߕߟߋ߬ߓߋ߬ ߖߡߊߣߊ ߟߎ߫ ߘߐ߫߸ ߞߊ߬ ߓߋ߯ߟߊ߫ ߡߙߊ ߟߎ߬ ߞߐ߲ߛߐ߲ߧߊ߫߸ ߕߎߓߊ߫ (ߞߘߏߥߊߙߌ߫) ߡߙߊ ߟߎ߬ ߣߌ߫ ߦߙߐ߫ ߛߌߦߊߡߊ߲߫ ߜߘߍ߫ ߟߎ߫. 

ߊ߬ߟߋ ߟߋ߬ ߟߊ߫ ߛߏ߬ߝߊ ߟߎ߬ ߞߊ߬ ߛߊߣߊ߲ߞߐ߬ߘߐ߫ ߣߌ߬ߛߌ ߣߌ߫ ߣߛߌ߬ߜߍ߲߬ߘߋ߲ ߠߎ߫ ߓߍ߯ ߕߍ߬ ߞߐߘߍ߫߸ ߒ߬ߓߊ߬ ߗߐ߬ߡߐ߫ ߟߊ߲߬ߝߌߦߊ߫ ߕߊ ߟߎ߬ ߣߴߊ߬ ߡߛߏ߬ «ߛߐ߯ߣߊ߬ ߞߡߊ߬ߙߊ߫» ߟߎ߫ ߕߘߍ߬ ߘߴߏ߬ ߟߋ ߘߐ߫. ߏ߬ ߘߋ߲ߞߍ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߞߵߊ߬ ߛߊ߯ߘߊ߫ ߞߊ߬ ߥߴߊ߬ ߞߎ߲߬ߞߊ ߞߍ߬ߟߍ ߘߐ߫ ߛߊ߲߬ ߦߙߌߞߊ ߞߘߐ߫߸ ߏ߬ ߝߊߙߊ߲ߝߊ߯ߛߌߣߍ߲߫ ߦߋ߫ «ߛߊ߬ߡߘߎ߬ߜߍ߫ ߕߎ߬ߙߋ߬» ߟߊ߫ ߞߎߡߘߊ ߘߐ߫. 

ߊ߬ߟߋ ߟߋ߬ ߞߊ߬ ߡߏߙߌ߫ ߟߊߛߌ߮ ߞߍ߫ ߊ߬ߟߎ߫ ߟߊ߫ ߡߊ߲߬ߛߊ߬ߓߏ߲ ߠߊ߫ ߞߏ ߢߊߢߌߣߌ߲߫ ߞߊ߲ߡߊ߬߸ ߏ߬ ߟߎ߫ ߞߵߊ߬ߟߎ߫ ߘߟߊߥߊ߬ߦߌ߫ ߊ߬ ߢߍ߫ ߞߏ߫ ߡߊ߲߬ߛߊ߬ߦߊ ߓߘߊ߫ ߦߌ߬ߙߌ߲߬ߘߌ߫ ߓߏ߲߫ ߜߘߍ߫ ߞߣߐ߫ ߡߍ߲ ߖߍ߬ߘߍߝߊ߲߭ ߦߴߊ߬ߟߎ߫ ߟߊ߫ ߛߏ߬ߝߊ ߟߎ߬ ߘߐ߫ ߦߊ߲߬ ߕߊ߲߬; ߡߊ߲߬ߛߊ ߞߵߏ߬ ߞߟߌ ߡߍ߲ ߞߍ߫ ߞߵߊ߬ ߞߐ ߞߊ߬ߙߌ߬ߝߊ ߊ߬ ߟߊ߫߸ ߏ߬ ߦߙߍߞߍߣߍ߲߫ ߦߋ߫ «ߛߊ߬ߡߘߎ߬ߜߍ߫ ߕߎ߬ߙߋ߫» ߞߎߡߘߊ ߘߐ߫. ߊ߬ߟߋ ߝߊ߰ߣߍ߲ «ߘߎ߰ߜߍ߬ ߞߓߊ» ߓߟߏ߫ ߓߋߟߊ߫-ߝߙߊߣߊ߫ ߞߍ߬ߟߍ ߘߐ߫ ߁߉߄߅ ߟߊ߫߸ ߊ߬ ߘߐ߯ߞߍ߫ ߛߙߋߓߙߋߡߊ߫ ߛߌ߬ߛߋ ߛߌ߰ ߘߴߊ߬ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫. 

ߛߙߋ߫ ߓߙߋߡߊ߫ ߛߌ߬ߛߋ߬ (߁߉߄߅-߁߈߈߂): ߊ߬ߟߋ ߟߋ߬ ߟߊߛߌ߰ ߘߴߊ߬ ߞߘߐ߬ߞߍ߫ ߛߙߋ߫ ߓߙߎߟߊߦߌ ߣߐ߭ ߘߐ߫ ߁߈߄߅ ߟߊ߫. ߊ߬ ߛߌ߰ߣߍ߲ ߊ߬ ߞߊ߬ ߡߊ߲߬ߛߊ߬ߟߊ ߝߏ߲߬ߝߏ߲ ߠߊߥߙߊ߬ ߞߊ߬ ߛߋ߫ ߞߊ߬ߟߊ߲߬ߞߊ߬ߟߊ߲߬ ߣߌ߫ ߞߏ߬ߙߊ߬ ߣߌ߫ ߥߟߋߕߋ߫ ߟߎ߫ ߘߐ߫߸ ߞߊ߬ ߓߊߘߋ߲ߧߊ ߟߊߘߏ߲߬ ߊ߬ߟߎ߬ ߣߌ߫ ߓߊߕߍ߫ ߟߎ߬ ߕߍ߫: ߞߊ߬ ߞߎ߬ߙߊ߲߬ߞߐ߫ ߟߎ߫ ߣߌ߫ ߞߌ߬ߛߌ߫ ߟߎ߫ ߡߙߊ߬. 

ߞߊ߬ ߓߍ߲߬ ߊ߬ߟߎ߫ ߣߌ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߟߊ߫ ߟߊ߬ߤߘߌ ߘߏ߫ ߡߊ߬ ߟߊ߬ߞߊ߲߬ߘߊ߬ߟߌ ߡߙߌߦߊ ߞߊ߲߬߸ ߏ߬ ߞߊ߬ ߕߐ߬ߙߐ߲߬ ߣߌ߫ ߏ߬ߖߣߍ߬ ߣߌ߫ ߡߊ߬ߥߎ߬ ߟߎ߬ ߟߊߓߌ߬ߟߊ߫ ߊ߬ ߢߍ߫ ߞߴߊ߬ ߦߴߊ߬ ߘߊߢߌߣߌ߲߫ ߦߋ߲߬ ߠߎ߬ ߘߐ߫: ߊ߬ߟߋ ߝߣߊ߫ ߖߏ߬ ߘߴߏ߬ ߟߎ߫ ߡߊ߬ ߞߐ ߟߊ߫ ߞߵߊ߬ ߟߊ߫ ߞߟߍ߬ߘߋ߲ ߠߎ߬ ߟߞߊߘߌ߫ ߞߎ߬ߙߊ߲߬ߞߐ߫߸ ߏ߬ ߟߎ߬ ߥߊ߫ ߘߊ߫ ߓߋ߬ ߕߎ߬ߙߋ ߟߊ߫ ߘߊ߮ ߟߎ߬ ߞߊ߲߬ ߦߋ߲߬ ߠߎ߬ ߘߐ߫ ߞߵߊ߬ ߟߊ߫ ߛߏ߬ߝߊ ߟߎ߬ ߝߊ߰; ߛߊ߭ߡߏ߬ߙߌ߫ ߕߎ߬ߙߋ ߘߏ߲߬ ߕߎ߲߬ ߕߍ߫ ߡߐ߱ ߞߟߍ߬ ߟߊ߫ ߝߴߊ߬ ߦߴߌ ߢߌ߬ߣߌ߲߬ߞߊ߫, ߏ߬ ߣߵߊ߬ ߢߌ߬ߣߌ߲߬ߞߊ߫ ߟߊ߸ ߊ߬ ߡߴߏ߬ ߖߋ߬ߓߌ߫ ߓߘߍ߬ ߟߊ߫ ߡߍ߲ ߞߍ߫߸ ߏ߬ ߝߣߊ߫ ߥߊ߫ ߘߴߊ߬ߟߋ ߞߟߍ߬ ߞߵߊ߬ ߡߌ߬ߣߊ߬ ߁߈߈߀ ߠߊ߫߸ ߞߵߊ߬ ߝߊ߰ ߁߈߈߂ ߟߊ߫. ߒ߬ߓߊ߬ ߏ߬ ߟߋ ߞߍ߫ ߘߊ߫ ߝߏߟߏ߲ߣߍ߲߬ߜߍ߫ ߛߌ߬ߛߋ ߟߎ߬ ߟߊ߫ ߡߊ߲߬ߛߊ߬ߓߏ߲ ߓߋ߬ߣߍ߲ ߘߌ߫ ߛߊ߫. 

 ߣߊߡߎ߲ ߠߎ߬  
ߖߡߊ߬ߣߊ ߕߌ߰ ߞߘߐ ߟߎ߬ ߟߊ߫ ߣߊߡߎ߲߫ ߞߘߐ ߟߊߓߋ߭ ߞߐ߫ ߞߊ߬ ߛߌ߬ߟߡߊ߬ߦߊ ߜߊ߲ߜߊ߲߫ ߊ߬ ߣߐ߭ ߘߐ߫ ߝߣߊ߫߸ ߏ߬ ߟߋ ߞߍ߫ ߘߊ߫ ߝߏߟߏ߲ߣߍ߲߬ߜߍ߫ ߣߊߡߎ߲ ߦߟߍ߬ߡߊ߲߬ߣߍ߲ ߘߌ߫ ߞߊ߬ ߞߍ߫ ߛߌ߬ߟߡߊ߬ߦߊ ߘߌ߫.  ߏ߬ ߟߋ ߞߵߊ߬ ߞߍ߫ ߘߏ߲߬ߢߐ߲߰ߘߐ ߘߏ߲߬ ߘߴߊ߬ߟߎ߫ ߣߌ߫ ߓߊߕߍߞߊ ߟߎ߬ ߕߍ߫߸ ߏ߬ ߟߋ ߖߍ߬ߘߍ ߞߵߊ߬ ߞߍ߫ ߏ߬ ߟߎ߫ ߞߵߊ߬ߟߎ߫ ߓߊ߲߫ ߕߎ߬ߙߋ ߘߍ߬ߡߍ߲߬ ߠߊ߫ ߛߌ߬ߛߋ ߟߎ߬ ߡߊ߬߸ ߓߊߏ߬ ߓߐ߲ߛߐ߲ߢߐ߲߯ߦߊ ߕߘߍ߬ ߦߴߊ߬ߟߎ߫ ߕߍ߫. 

 ߦߟߌߡߊߛߙߋ ߟߎ߬ 
ߦߌߟߡߊ:ߡߊ߲߬ߘߋ߲߫ ߥߙߏ߬ߘߎ߮ ߡߊ߲߬ߛߊ߬ߟߊ
ߦߌߟߡߊ:ߝߏߟߏ߲ߣߍ߲߬ߜߍ߫ ߞߎߓߋߘߊ
ߦߌߟߡߊ:ߝߏߟߏ߲ߣߍ߲߬ߜߍ߫ ߡߊ߲߬ߛߊ߬ߟߊ